༅འཆི་མེད་རིག་འཛིན་ཆེན་པོ་སྐུ་མི་མངོན་ཆོས་ཀྱི་དབྱིངས་སུ་གཤེགས་ཁར་གནང་བའི་
ཞལ་གདམས་བཞུགས་སོ།།

༅།དཔག་ཏུ་མེད་པ་ཐུགས་རྗེམངའ་བའི་མཚན་ལྡན་བླ་མ་དམ་པ་ཡིད་བཞིན
ནོར་བུ་ལྟ་བུ་ལ་དུས་དང་རྣམ་པ་ཐམས་ཅད་དུཕྱག་འཚལ་ཞིང་སྐབས་སུ་མཆིའོ།།བྱིན་གྱིས
བརླབ་པར་མཛད་དུ་གསོལ།དེ་ཡང་བསྟན་པརིན་པོ་ཆེའི་སྒོར་ཞུགས་ནས་བླ་མེད་ཀྱི་བྱང་ཆུབ
ཀས་རང་གྲོལ་ཞངས་ལ་ན་མོ།།

ཐོབ་པར་བྱ་བ་ལ།ཚེ་འདི་བློས་བཏང་དགོས།ཕ་མ་ཉེ་འབྲེལ་མཆེད་གྲོགས་སོགས་ཀྱི་གནས་སྐབས
ཚེ་འདིའི་བྱ་བྱེད་ཀྱི་འདུན་མས་བློ་ཁྲིད་ནས་འཕྲལ་ཕུགས་ཀྱི་རྩིས་གྲངས་མང་པོ་དང་ཤ་ཚ་ཡིན་ཡིན་འདྲ་བའི་གཏམ་མང་པོས་མགོ
བསྐོར་ཏེ་ཆོས་ཀྱི་བར་ཆད་སྣ་ཚོགས་བྱེད་པ་འབྱུང་བས།དེ་དག་གི་ངག་ལ་མི་ཉན་པ་གལ་ཆེ།ཆོས་ཤ་དག་གི་མདུན་མ་སློབ

མཁན་ནི་མཚན་ལྡན་གྱི་བླ་མ་མ་གཏོགས་པ་མི་ཡོང།ཆོས་ཡང་དག་ཞིག་བྱེད་ན་མྱུར་དུ་འཆི་གྲབ་བྱེད་པ་ཞིག་མ་གཏོགས་འཕྲལ་ཕུགས་ཀྱི་རྩིས་རྟོག་མང་པོ་བྱེད
མཁན་ལ་ཆོས་ཡོང་བའི་ཐབས་མེད།དེང་སང་གི་མི་རྣམས་དང་མཐུན་པར་བྱེད་མཁན་དེ་འཕྲལ་དུ་ཡིན་མདོག་ཁ་ཡང་།ཕུགས་ནས་བདུད་ཞུགས་ཚར་བའི་རྟགས
ཡིན།བློ་ཆོས་དང་བླ་མ་ལ་བཀལ།སྡོད་ས་རི་ཁྲོད་ལུང་སྟོང་འགྲིམ།ཟས་གོས་སོགས་འཕྲལ་དུ་སྲིད་ཆོས་ཐམས་ཅད་ལ་ཞེན་པ་སྤང་།ཉེ་འབྲེལ་གྱི་འཁྲི་བ
བཅད།ངོ་སྲུང་དང་མི་ཆོས་ཐམས་ཅད་རྒྱབ་ཏུ་སྐུར།བླ་མས་ཅི་གསུངས་ལ་བློ་རྩེ་དྲིལ་བ་དེ་ལ་ཆོས་ཤ་དག་ཡོང་བ་ཡིན།སྤྱིར་དེང་སང་གི་མི་རྣམས་བདུད་དབང་དུ
གྱུར།སྒོས་སུ་སྐྱེ་བ་དམན་པའི་བུད་མེད་རྣམས་ནི་སྙིང་རུས་ཆུང་ཞིང་བསྒྱུར་སླ་བས་བླ་མའི་གདམས་པ་ལ་མི་ཉན་པར་ཉེ་འབྲེལ་གྱིས་བློ་ཁྲིད་ལ་ཉན་ནས།དགོས་ངེས

ཤེས་པའི་ལྷ་ཆོས་དང་སྒོམ་བསྒྲུབ་དེ་ཕྱི་བཤོལ་དུ་བྱེད་ཅིང་།དགོས་པ་མེད་པའི་འཇིག་རྟེན་གྱི་བྱ་བྱེད།གཉེན་འདུན་གྱི་ངོ་སྲུང་སོགས་བློ་
སྣ་མང་པོའི་དབང་དུ་སོང་བ་ཁོ་ན་མང་བས་དེས་ན་རང་གི་སྣ་ཐག་རང་གིས་བཟུང་ནས་གཞན་གྱི་ཁ་ལ་མི་ཉན།ནམ་འཆི་ཆ་མེད་སྙིང་ལ་བསམ་ལ།ལོང་མེད་ཀྱི
བརྩོན་འགྲུས་དྲག་པོས་ཆོས་ལ་འབུངས།ཕ་མའི་དྲིན་ལན་ཆོས་ཀྱི་མ་འཇལ་ན་འཇིག་རྟེན་གྱིས་འཇལ་བས་ཕན་པ་མེད།བླ་མའི་སྐ་དྲིན་དང་ཞབས་ཏོག་སྒོམ་བསྒྲུབ
ཀྱིས་མ་འཇལ་ན།གཞན་གྱིས་སྐ་དྲིན་མི་འཁོར།སེམས་ཅན་ལ་ཕན་པ་ཡང་སེམས་བསྐྱེད་སྨོན་ལམ་གྱིས་མ་གཏོགས་དངོས་སུ་ཕན་རྒྱ་ཆུང་།སྡོམ་པ་དམ་ཚིག
རང་སེམས་དཔང་དུ་བཙུག་པ་ཞིག་མ་བྱུང་ན།ལྟར་སྣང་གི་བཙུན་ཚུགས་དང་ཁྲེལ་ངོ་ཚ་སོགས་ཀྱང་ངོ་ལྐོག་ཅན་ཞིག་མིན་པ་མི་ཡོང།ལུང་སྟོང་རི་ཁྲོད་མ་འགྲིམ་ན

མི་མང་ཁྲོད་ཀྱི་དགེ་སྦྱོར་དེ་རྐྱེན་དབང་དུ་ཤོར་བ་ཤས་ཆེ།རང་སེམས་ཀྱི་ཁ་ལོ་རང་གིས་བསྒྱུར་མ་ཐུབ་ན།ཁས་ལེན་དམ་བཅའ་མང་ཡང་ཕན་པ་དཀའ།རང་རིག
གཅིག་ཤེས་ཀུན་གྲོལ་གྱི་གནད་དོན་མ་རྟོགས་ན།ཤེས་ཤེས་དགོས་དགོས་ལ་ཐག་ཆོད་རྒྱུ་མི་ཡོང་།འགག་དོན་དྲིལ་གྱིས་དྲིལ་ན་མྱུར་དུ་འཆི་བར་ཐག་ཆོད་བསམ
པཔས་བློ་སྣ་ཆོས་ལ་བསྟང་།བླ་མ་མ་གཏོགས་རེ་ས་མེད་པས་སྙིང་ནས་གསོལ་བ་གདབ།སྲིད་སྡུག་གང་བྱུང་སྔོན་གྱི་བསྐོར་ཚད་ཡིན་པས་བློ་སྣ་མ་མང་།བཟང་ངན
འབྲིང་གསུམ་གོང་དུ་ཁུར་ལ་དམན་ས་ཁོ་ན་བཟུང་།དག་སྣང་ཕྱོགས་མེད་སྦྱང་ཞིང་གཞན་ལ་སྐར་པ་མི་གདབ།རང་སྐྱོན་རང་གིས་རྟོགས་པར་བྱ་ཞིང་གཞན་སྐྱོན་མི
བསམ།ཆོས་ཀུན་གནད་འགག་རང་སེམས་ལ་ཡོད་པས་སེམས་ཉིད་ལ་ལྟ་རྟོགས་རྒྱུན་དུ་བྱ།དམིགས་གཏད་འཇུར་བསྒོམ་གྱི་འཛིན་པ་སྤངས་ཏེ།རིག་པ་གུ་ཡངས

སུ་གློད།གང་ཤར་རིག་པའི་རོལ་རྩལ་དུ་ཐག་བཅད་ལ་བཟང་ངན་གྱི་བཅོས་སླད་མི་བྱ།ཅིར་སྣང་ནི་རང་སེམས་སྐྱེ་འགག་མེད་པ་དེ་ནི་སྐུ
གསུམ་བླ་མའི་ངོ་བོ།བླ་མ་ནི་རང་གི་རིག་པ་འདི་ག་དང་དབྱེར་མེད།དེའི་གསལ་མདངས་ནི་སྣང་སྲིད་ཀུན་ལ་ཁྱབ།སྣང་སྲིད་ཐམས་ཅད་ནི་རིག་པའི་ཀློང་གཅིག
པུའི་རྣམ་འཕྲུལ་ཡིན་ཚེ་སེམས་རང་བབས་རྗེན་ཅེ་རེ།རིག་པ་ནི་ལྟ་བའི་མཐར་ཐུག།དེའི་ངང་དུ་འགྱུ་རྟོག་མེད་པར་གནས་པ་ནི་སྒོམ་པའི་མཉམ་བཞག།འཕྲོ་བ་ནི
རྗེས་ཤེས།འཕྲོ་བ་ངོས་ཟིན་པ་ནི་རྗེས་ཐོབ།འགྲོ་འདུག་དང་བྱ་བྱེད་ཐམས་ཅད་རིག་ཐོག་ཏུ་བསྲེ་བ་ནི་སྤྱོད་པ།གནས་འགྱུའི་བར་མཚམས་མེད་པར་རྒྱུན་དུ་ཡེངས
འཁྲུལ་སྐད་ཅིག་ཀྱང་མེད་པར་གྱུར་པ་ནི་མཉམ་རྗེས་དབྱེར་མེད།དེ་ཉིད་མཐར་ཕྱིན་པས་སྣང་སེམས་དབྱེར་མེད།བདག་གཞན་དབྱེར་མེད།བདེ་སྡུག་དགྲ་གཉེན

ཆགས་སྡང་སོགས་མདོར་ན་གཉིས་འཛིན་གྱི་རྟོག་པ་མཐའ་དག་གཏན་ཟད་དུ་སོང་བ་ནི་འབྲས་བུ་སྟེ།དེ་ལྟར་གྱུར་ཚེ་འཁོར་འདས་དབྱིངས་སུ་དག་ནས་སྐུ་གསུམ་ལྷུན་
གྲུབ་མངོན་དུ་བྱས་པ་དེ་ལ།སངས་རྒྱས་ཐོབ་པའི་ཆོས་ཟད་བློ་ཟད་གྲུབ་པ་ཐོབ་པ་ཞེས་ཟེར་ཏེ།སྐྱེ་འཆི་དང་འབྱུང་བ་ལ་རང་དབང་ཐོབ་ཅིང་ཐུགས་རྗེ་དང་ཕྲིན་ལས
རྩོལ་མེད་དུ་ནམ་མཁའ་དང་མཉམ་པ་ཤུགས་ཀྱིས་འབྱུང་བ་སྟེ།མདོར་ན་དེ་ཐམས་ཅད་ཀྱི་རྒྱུའི་ངོ་བོ་ནི་ད་ལྟའི་རང་རིག་འདི་ཁོ་ན་ཡིན་པས།འདི་ཉིད་དང་མི་འབྲལ
བབ་ཞིག་ཉིན་མཚན་ཀུན་ཏུ་སྐྱོང་བ་ནི་གནད་དམ་པ་ཡིན།དེའི་རྩལ་ལས་རྣམ་པར་རྟོག་པ་ཕྲ་རག་ཅི་ཤར་ཐམས་ཅད་ལ་བརྟག་དཔྱད་ཡང་མི་བྱ།རྗེས་སུ་ཡང་མི
འབྲང་།སྒོམ་ཐོག་ཏུ་ཚུར་བསྡུ་བའམ།བཀུག་པ་ལྟ་བུ་ཡང་མི་བྱ་བར་རྣམ་རྟོག་ལམ་གྱིས་ཤར་བ་དེ་ཀ་ངོ་ཤེས་ཙམ་བྱུང་ན་དེ་ཁར་སྒྱུར།སྔར་འདས་རྗེས་འབྲང་དང

།མ་འོངས་པ་མདུན་བསུ་ལྟ་བུའི་བསམ་པ་ནམ་ཤར་ཡང་རིག་ཐོག་ཏུ་གཅེར་གྱིས་བཞག།རྟོག་པ་འཕྲོ་མཐུད་ན་གང་ཤར་རང་གྲོལ་ཡིན་པས
གཉེན་པོ་གཞན་མི་དགོས།ཐོལ་གྱི་ཤར་བ་རང་སེམས་ཀྱི་མདངས་ཡིན།ཧྲིག་གི་རིག་པ་གདམས་ངག་གི་གནད་ཡིན།ཆམ་གྱི་འཕྲོ་བ་ཁོ་རང་གི་ངང་ཚུལ་ཡིན
པས་དེ་ལྟ་བའི་གུ་ཡངས་ཁྱབ་གདལ།སྣང་སྲིད་ཆོས་སྐུ་འཁོར་འདས་གཉིས་མེད།ཤར་གྲོལ་དུས་མཉམ།སྒོམ་མེད་ཡེངས་མེད།གཅིག་ཤེས་ཀུན་གྲོལ་འདི་ལྟ
བུའི་ངང་ནས།སྤྲོ་བྱ་སྤྲོ་བྱེད་ཟུང་འཇུག་གི་དགེ་སྦྱོར་ལ་མི་ཚེ་དྲིལ་བར་བྱས་ན།ཚེ་འདི་ཉིད་ལ་ཕྱིར་མི་ལྡོག་པའི་བཙན་ས་ཟིན་པར་གདོན་མི་ཟའོ།།བྱ་བ་སྤྲིང་ནས
ཐོངས་པའི་གང་ཟག་ལ།།གར་འདུག་སངས་རྒྱས་ཞིང་ཁམས་དེ་ཁ་རང་།།ཁ་ཞེ་མེད་པར་གསོལ་བ་འདེབས་ནུས་ན།།སྣང་སྲིད་མ་ལུས་བླ་མའི་དཀྱིལ་འཁོར

ལགས།།བདག་འཛིན་འགོང་པོ་རྩད་ནས་ཆོད་ཙན།།བར་ཆད་རྐྱེན་དབང་བདུད་དང་གཏན་བྲལ་ཡོད།།བླ་མ་རང་སེམས་དབྱེར་མེད་གོ་བའི་ཚེ།།འདུ་འབྲལ་སྣང
བའི་རྫུན་ཕུགས་རང་སར་རྡོལ།།འཁོར་འདས་རིག་པའི་རོལ་པར་ཐག་ཆོད་ན།།ངན་སོང་སྡུག་བསྔལ་གང་དུ་སུ་ཡིས་མྱོང་།།རང་རིག་ཆོས་སྐུ་ཡེ་གྲོལ་རྟོགས་ནས
ནི།།ས་ལམ་དྲོད་རྟགས་རེ་དོགས་ཅི་ལ་བྱ།།འོད་གསལ་སྔར་འདྲིས་མ་བུ་འཕྲོད་པ་ལ།།སྒྲ་ལུས་ཞིག་པའི་འཚེར་བག་ཅི་ལ་བྱེད།།ཤི་ཡང་ཀ་དག་འོད་གསལ
དབྱིངས་སུ་ཤི།།གསོན་རིང་སྒོམ་སྒྲུབ་ཐང་ལྷོད་མེད་པ་གཅེས།།མདོ་རྒྱུད་མན་ངག་ཐམས་ཅད་ཞལ་ཕྱེ་ཡང་།།དགོངས་པའི་སྙིང་པོ་འདི་ལས་གཞན་མ་མཆིས།།
དོན་གྱི་སྙིང་གཏམ་མཐར་ཐུག་འདི་ཀ་རང་།།ཤི་བའི་ཁ་ཆེམ་ཟེར་ཡང་འདི་ལས་མེད།།བདག་ལ་མོས་གུས་བྱེད་པའི་སྐལ་ལྡན་ཀུན།།འདི་ལ་ཁ་ཁྱེར་མ་བྱེད་དོན་ལ

།ཕོབ།།ཉམས་མྱོང་ཡེ་ཤེསསྙིང་གི་ནང་ནས་འཆར།།སངས་རྒྱས་ས་ལ
སྐད་ཅིག་བསྒྲོད་པར་འགྱུར།།དེ་ལྟར་གདམསཔའི་དགེ་བ་གང་དེ་ཡིས།།མ་རྒན་མཁའ་ཁྱབ
འགྲོ་བ་སྒྲོལ་བར་ཤོག།མངྒ་ལཾ།།།